স্ম্যাশ পেট্রিআর্কি, স্ম্যাশ রেসিজম। ইন দ্য নেম অফ সারকাজম। অনলাইনে পিটিশন দাখিল করে ‘বাঁকুড়া মিম্‌স’ নামে একটি জনপ্রিয় ফেসবুক পেজকে নিষিদ্ধ করার দাবি তোলা হল শুক্রবার। ফেসবুক কর্তৃপক্ষ এবং ওয়েস্ট বেঙ্গল সাইবার ক্রাইম সেলকে উদ্দেশ্য করে এই পিটিশন। 
‘বাঁকুড়া মিম্‌স’কে নিয়ে কিছুদিন আগেই বিতর্কের ঝড় বয়ে গিয়েছে। পেজের একটি পোস্ট নিয়ে এক তরুণী আপত্তি জানিয়ে কমেন্ট করার পর থেকেই তাঁকে উদ্দেশ্য করে অপমানজনক মন্তব্য করা শুরু হয়। ঘটনার পর প্রশ্ন ওঠে, পোস্টের নামে অশ্লীলতা কতটা মেনে নেওয়া যায়। অনেকে আবার বলছেন, নেগেটিভ পাবলিসিটি আসলে পেজটাকেই বিখ্যাত করছে। কারণ পেজের ৮১ হাজারেরও বেশি ফলোয়ার। যার অর্থ নেটিজেনরা ‘বাঁকুড়া মিম্‌স’কে রীতিমতো পছন্দ করেন। কিন্তু তার পরেও পেজটিকে নিষিদ্ধ করার দাবি ওঠায় এটা স্পষ্ট, বহু মানুষ সেটা নিয়ে খুশি নন। যার পরিণাম এই পিটিশন।

পিটিশনে কী বলা হয়েছে? যেখানে বাল্যবিবাহ, তিন তালাক হয়, বাসে ট্রেনে মেয়েদের শ্লীলতাহানি হয়, রাজনৈতিক নেতারা ‘ম্যারিটাল রেপ’কে অস্বীকার করেন, ধর্ষণের জন্য ধর্ষিতাকে দোষ দেন, সেখানে ধর্ষণ, যৌন হিংসা নিয়ে ‘শুধু মজা’ করার নামে মজা করা যায় না। ২৮ দিনের শিশুকে ধর্ষণ করা হয় যেখানে, সেখানে শিশুকাম নিয়ে ‘জাস্ট মজা’ করা যায় কি না প্রশ্ন তোলা হয়েছে পিটিশনে। ‘কেউ কেউ সবকিছুতেই ওভারস্মার্ট হিসেবে নিজেকে তুলে ধরার চেষ্টা করতে পারেন, তবে তাতে কিছু মানুষের উচ্ছ্বাস দেখেই বোঝা যাচ্ছে পোটেনশিয়াল ক্রিমিনালরা আমাদের চারদিকেই বুক উঁচিয়ে ঘুরে বেড়াচ্ছে...নিজেদের ক্রিয়েটিভ প্রভৃতি দাবি করা কিছু মানুষ বহুদিন ধরেই ‘জাস্ট মজা’র মাধ্যমে এই ধর্ষকামে উত্‌সাহ দিয়ে চলেছেন বহু বছর ধরে’, লেখা হয়েছে পিটিশনে। পিটিশনারদের আরও আপত্তি, ওই পেজে সবকিছুকেই বডি শেমিং, মানুষের চেহারা, গায়ের রং, অঙ্গপ্রত্যঙ্গের বর্ণনার স্টিরিওটাইপে বেঁধে ফেলে যা-নয় তাই করা হচ্ছে। এবং এ জন্যই এই ‘ভার্চুয়াল আড্ডা’গুলোর প্রতি মানুষ এবং প্রশাসনের দৃষ্টি আকর্ষণ করতে চায় তারা।

এ ব্যাপারে ‘বাঁকুড়া মিম্‌স’এর সঙ্গে কথা বলে জানা গেল, তারা পিটিশনের সম্পর্কে অবগত। কিন্তু এ নিয়ে কোনও মন্তব্য তারা করতে চায়নি। পিটিশনে স্বাক্ষরকারীর সংখ্যা হু হু করে বাড়ছে ‘চেঞ্জ ডট অর্গ’এর পেজে। এই জনপ্রিয় পিটিশন সাইটে এর আগে অনেকেই পিটিশন শুরু করেছেন। অনেকে মাঝপথে থেমে গিয়েছেন সমর্থন না পেয়ে। এই পিটিশনের কী হয়, সেটাই দেখার। যদিও ফেসবুকে ঘটি ভার্সেস বাঙাল, ইস্টবেঙ্গল ভার্সেস মোহনবাগান, মাচা ভার্সেস চিংড়ি ইত্যাদির মিম পেজ ভরপুর। সেখানেও কিন্তু খুব একটা নিরামিষ ‘বাক্য বিনিময়’ হয় না। অনেকেই ওই পেজগুলো সম্পর্কে রিপোর্ট করেছে ফেসবুকে। লাভ হয়েছে কি? প্রশ্ন, তাহলে কি এগুলোও বন্ধ করার দাবিতে পিটিশন শুরু করবেন কেউ?